佚老亭
作者：錢聞詩
朝代：宋

paragraphs: 膠膠朝路七書考，請紱星江恨不早。
昔詫廬山心未然，今見廬山真是好。
子卜子家廬山傍，龐眉鶴髮商山皓。
老而欲佚不得佚，此佚由來錫穹昊。
江聲山色紛亭前，溢架詩書對花草。
心閑日月自舒長，此身到處蓬萊島。
不妨留客醉幕天，浩歌大笑尊罍倒。
寄言五峰盍定交，伴此一翁呼六老。